Nøgleord

Sammendrag



Nøgleord

1. Institutionernes retsakter — direktiver — medlemsstaternes gennemførelse — nødvendigheden af en præcis gennemførelse — direktiv 90/219 — medlemsstaternes forpligtelse til med henblik på indesluttet anvendelse af genetisk modificerede mikroorganismer præcist at vurdere nødvendigheden af at udarbejde en beredskabsplan — [Art. 249, stk. 3, EF; Rådets direktiv 90/219, art. 14, litra a)]

2. Traktatbrudssøgsmål — traktatbrud ophævet inden udløbet af den frist, der var fastsat i den begrundede udtalelse — afvisning — (Art. 226 EF)

3. Institutionernes retsakter — direktiver — medlemsstaternes gennemførelse — nødvendigheden af en præcis gennemførelse — bestemmelse, der kun vedrører forholdet mellem medlemsstaterne og Kommissionen — bestemmelse, der ikke nødvendigvis kræver særlige gennemførelsesforanstaltninger — Kommissionens mulighed for at godtgøre nødvendigheden af at vedtage særlige gennemførelsesforanstaltninger

4. Institutionernes retsakter — direktiver — medlemsstaternes gennemførelse — nødvendigheden af en klar og præcis gennemførelse — (Art. 249, stk. 3, EF)

Sammendrag

1. For at sikre, at direktiver anvendes fuldt ud, skal medlemsstaterne skabe en præcis lovramme for det område, der er tale om, og ikke kun en faktisk tilstand.

En effektiv gennemførelse af artikel 14, litra a), i direktiv 90/219 om indesluttet anvendelse af genetisk modificerede mikroorganismer, der bestemmer, at før en i bestemmelsen omhandlet operation påbegyndes, påser de kompetente myndigheder, når det er nødvendigt, at der udarbejdes en beredskabsplan, forudsætter, at der ved nationale bestemmelser pålægges de nævnte myndigheder en forpligtelse til præcist at vurdere nødvendigheden af at udarbejde en beredskabsplan i hvert enkelt tilfælde på grundlag af risikosituationen i den forstand, at udarbejdelsen af en sådan plan ikke er systematisk fastsat for bestemte typer af anlæg.

(jf. præmis 40 og 41)

2. Spørgsmålet om, hvorvidt der foreligger traktatbrud, skal vurderes på baggrund af forholdene i medlemsstaten, som de var ved udløbet af fristen i den begrundede udtalelse.

Da direktiv 98/81 om ændring af direktiv 90/219 om indesluttet anvendelse af genetisk modificerede mikroorganismer skulle være gennemført senest den 5. juni 2000 og dermed inden udløbet af den frist, der var fastsat i Kommissionens begrundede udtalelse til Den Franske Republik, var den pågældende medlemsstat i hvert fald fra den dato ikke længere forpligtet til at gennemføre nævnte direktivs artikel 14, litra b), første afsnit, første punktum.

Sagen bør derfor afvises, for så vidt som den vedrører denne bestemmelse i direktivet.

(jf. præmis 56-58)

3. En bestemmelse i et direktiv, der kun vedrører forholdet mellem medlemsstaterne og Kommissionen, skal i princippet ikke gennemføres. Da medlemsstaterne imidlertid er forpligtet til at sikre, at fællesskabsretten overholdes fuldt ud, har Kommissionen mulighed for at godtgøre, at overholdelsen af en bestemmelse i et direktiv, der regulerer dette forhold, kræver vedtagelse af særlige gennemførelsesforanstaltninger i den nationale retsorden.

Såfremt en medlemsstat har valgt ikke udtrykkeligt at fastlægge de retlige rammer, inden for hvilke de nationale myndigheder skal holde sådanne forhold, er den ansvarlig for den eventuelle tilsidesættelse af fællesskabsretlige forpligtelser på området.

(jf. præmis 68 og 69)

4. Med henblik på gennemførelsen af et direktiv i en medlemsstats retssystem skal de pågældende nationale retsforskrifter give en sikker hjemmel for, at direktivet efterleves fuldt ud, at retstilstanden med hjemmel i nævnte retsforskrifter er tilstrækkelig bestemt og klar, og at de af direktivet omfattede sættes i stand til at få fuldt kendskab til deres rettigheder.

(jf. præmis 83)